Plaasmoordenaars kry swaar vonnisHermien Gouws. Foto: Verskaf Drie jong mans is vandeesweek swaar vonnis opgelênadat hulle skuldig bevind is aan die beplande moord op Hermien Gouws (88) en haar seun, die skoolhoof Ruben Gouws (65), verlede jaar op hul plaas in die Oos-Kaap. Hermien en Ruben, die afgetrede skoolhoof van die Ida-plaasskool, is op Saterdag, 15 Augustus omstreeks 17:00 op hul plaas Pinevale buite die plaasdorp Ida, tussen Indwe en Elliot, vermoor. Maroela Media het destyds berig Ruben is verskeie kere met ŉ skerp voorwerp gesteek en met ŉ kombers verwurg. Sy liggaam is in die sitkamer van die huis aangetref, waar hy sedert 1996 saam met sy ma gewoon het. Hermien het vir nagenoeg 60 jaar op die plaas gewoon en daar grootgeword. Haar man is in 1996 oorlede, waarna Ruben, wat toe as departementshoof by die Efata-skool vir Dowes in Mthatha gewerk het, saam met sy ma op die plaas gaan woon het sodat sy nie alleen was nie. Ruben Gouws. Foto: Verskaf Hermien se liggaam is in die eetkamer gevind. Sy is met haar serp verwurg en haar hande is vasgebind. Danksy die polisie se flink optrede en die samewerking van die Ida-gemeenskap, is al drie die aanvallers etlike ure ná die voorval in hegtenis geneem. Sipho Zweni, Lusindiso Mbekeni en Siphosethu Matoni was onderskeidelik 22, 19 en 24 jaar oud toe hulle die moorde gepleeg het. Ruben, wat ook ŉ plaaswinkeltjie naby die huis bedryf het, het sy moordenaars geken. Hy het vir twee van die jong mans skool gehou en hulle het hom ook gehelp om sy pluimvee kos te gee. Ruben het die noodlottige Saterdagmiddag vir hulle die agterdeur oopgemaak, nadat hulle kom aanklop het met die voorwendsel om iets by die winkel te koop. Ná ŉ paar hofverskynings, is die drie uiteindelik in die Grahamstad-hooggeregshof skuldig bevind op onder meer aanklagte van moord, roof en die onwettige besit van vuurwapens. Hulle is Woensdag in dié hof gevonnis. Die eerste beskuldigde, Zweni, is twee keer lewenslange tronkstraf opgelê op twee aanklagte van moord en ŉ bykomende 45 jaar tronkstraf op die ander aanklagte. Sy twee medepligtiges is ook twee keer lewenslange tronkstraf opgelê en ŉ bykomende 25 jaar op die ander aanklagte. Erna Venter (59), dogter en suster van die slagoffers, het Vrydag aan Maroela Media gesê senior staatsadvokaat Dale Robinson, het hom uitstekend van sy taak gekwyt om die skuldigbevinding en swaar vonnisse te verseker. “Ons as gesin voel dat geregtigheid geskied het, maar dit maak niks beter nie en bring nie ons ma en broer terug nie. Ons is dankbaar die verhoor is verby en dat hulle swaar vonnisse opgelê is, maar daar is steeds baie vrae. ŉ Mens sal nooit behoorlik afsluiting kry nie,” het Venter gesê. Hermien laat vyf kinders, 14 kleinkinders en vier agterkleinkinders agter. Haar oudste seun, Chris Gouws (63) en sy vrou, Linie, is in Junie 2012 in hul huis op Ugie aangeval, waar Chris ook ŉ skoolhoof was. Chris het die aanval oorleef, maar Linie is dood. Ruben was nooit getroud nie en het geen kinders nie.